b'\n_START_ARTICLE_\nDru\xc5\xbeina Kennedy\n_START_PARAGRAPH_\nDru\xc5\xbeina Kennedy je v ameri\xc5\xa1ki politiki ugledna ter bogata irsko-ameri\xc5\xa1ka dru\xc5\xbeina potomcev Josepha P. Kennedyja in Rose Fitzgerald Kennedy. Vplivna demokratska dru\xc5\xbeina je znana po politi\xc4\x8dnem liberalizmu. Najbolj znani \xc4\x8dlan dru\xc5\xbeine je bil pokojni predsednik ZDA John F. Kennedy._NEWLINE_Kennedyjevi so velikokrat primerjani z Adamsovimi, Bushi in Tafti ter skupaj sestavljajo najbolj vplivne ameri\xc5\xa1ke politi\xc4\x8dne dru\xc5\xbeine. Vse tri dru\xc5\xbeine izhajajo iz Nove Anglije, medtem ko Kennedyjevi izhajajo iz Massachusettsa._NEWLINE_Nekateri politi\xc4\x8dni komentatorji so v zgodnjih 60. letih 20. stoletja napovedovali, da bo John F. Kennedy za\xc4\x8detnik dinastije v Beli hi\xc5\xa1i. Toda njihove napovedi so propadle po atentatu na senatorja ZDA Roberta F. Kennedyja leta 1968 in vpletenosti senatorja Edwarda Kennedyja v nesre\xc4\x8do s smrtnim izidom._NEWLINE_Dru\xc5\xbeino tudi zaznamuje dolga serija nepri\xc4\x8dakovanih smrti \xc4\x8dlanov: Michael Kennedy, David Kennedy, John F. Kennedy, Kathleen Kennedy, Joseph P. Kennedy mlaj\xc5\xa1i, Robert F. Kennedy, John J. Kennedy.\n_START_SECTION_\nFitzgeraldi in Kennedyji\n_START_PARAGRAPH_\nKorenine Fitzgeraldov in Kennedyjev segajo na Irsko. V \xc4\x8dasu velike irske lakote je milijon Ircev pomrlo, skoraj tri milijone se jih je izselilo, ve\xc4\x8dina v ZDA. Med njimi tudi mladi kmet iz grofije Limerick, Thomas Fitzgerald (emigriral l. 1854) in Patrick Kennedy (emigriral \xc5\xbee l. 1849), sodar iz grofije Wexford. Kot vsi Irci sta se izkrcala na Noddlovem otoku, ki je del Bostona. Boston je kasneje imenovan\xc2\xa0\xc2\xbbirsko mesto\xc2\xab. Tam je vladala protestantska aristokracija in do mno\xc5\xbeice revnih priseljencev, predvsem pa do Ircev, so imeli poni\xc5\xbeevalen odnos. Kdor je dobil delo, je garal 15 ur, jedli so nezadostno in se stiskali v bednih barakah, ki so tvorila strnjena naselja, t. i. bostonske slume. V slumih je bilo tudi koti\xc5\xa1\xc4\x8de raznih epidemij \xe2\x80\x93 kolera, \xc4\x8drne koze, tuberkuloza, tifus_NEWLINE_Bolezen je pobrala Thomasa Fitzgeralda in njegovo \xc5\xbeeno Rosanno Cox (irska priseljenka), pre\xc5\xbeivel pa je najstni\xc5\xa1ki sin John Fitzgerald (ded bodo\xc4\x8dega predsednika JFK po mamini strani)._NEWLINE_Zbolel je tudi Patrick Kennedy in umrl 10 mesecev po rojstvu sina Patricka Josepha (ded bodo\xc4\x8dega predsednika JFK po o\xc4\x8detovi strani). Zaradi kolere je prav tako umrl njihov najstarej\xc5\xa1i sin John, ostale so tri sestre. Tako so z ovdovelo materjo, Bridget Murphy (tudi irska priseljenka) \xc5\xbeiveli v veliki rev\xc5\xa1\xc4\x8dini. Patrick Joseph je pri 14 letih zapustil \xc5\xa1olo, delal kot pristani\xc5\xa1ki delavec, kelnaril in pomagal materi pre\xc5\xbeivljti dru\xc5\xbeino. Bil je var\xc4\x8den, s prihranki je kupil trgovinico, nato pivnico in kasneje kr\xc4\x8dmo, kjer so se zbirali vse \xc5\xa1tevilnej\xc5\xa1i irski priseljenci. Resen in podjeten Patrick je imel \xc5\xbee v mladih letih smisel za posle, kupil je skladi\xc5\xa1\xc4\x8de in trgoval s premogom ter kupoval pakete delnic lokalne banke. Za\xc4\x8del se je uveljavljati kot politi\xc4\x8dni vodja Ircev v svoji \xc4\x8detrti. Okoli leta 1890 so bile irske politi\xc4\x8dne pozicije v Bostonu tako mo\xc4\x8dne, da so jih morali resno jemati tudi na ravni zvezne dr\xc5\xbeave Massachusetts. Z glasovi sonarodnjakov se je Patrick prebil v mestni svet in nato v senat zvezne dr\xc5\xbeave. Pridru\xc5\xbeil se je Demokratski stranki in se prebil v peterico najuglednej\xc5\xa1ih \xc4\x8dlanov v Bostonu._NEWLINE_Med temi petimi je bil tudi drugi ded bodo\xc4\x8dega ameri\xc5\xa1kega predsednika JFK, John Fitzgerald. Klicali so ga "Honey Fitz" - bil je veseljak (ob vsaki prilo\xc5\xbenosti je zapel "Sladko Adeline", izvirno Sweet Adeline, od H.W.Armstronga), vedno je bil lepo oble\xc4\x8den in galanten do \xc5\xbeensk. Prirejal je zabavne piknike in ni manjkal na nobeni irski poroki, krstu ali pogrebu. A pod bu\xc4\x8dno zunanjostjo se je skrival premi\xc5\xa1ljen \xc4\x8dlovek. S trgovskimi posli si je pridobil bogastvo in s svojo priljubljenostjo mu je uspelo, da je leta 1906 postal prvi Irec, ki je bil izvoljen za \xc5\xbeupana Bostona._NEWLINE_Fitz, poro\xc4\x8den z Mary Josephine Hannon "Josie", je svojo najstarej\xc5\xa1o h\xc4\x8di Rose poslal v najbolj\xc5\xa1i kolid\xc5\xbe v New York, kasneje na Nizozemsko in Francijo, kjer se je u\xc4\x8dila franco\xc5\xa1\xc4\x8dine, nem\xc5\xa1\xc4\x8dine in klavirja. Ko se je vrnila domov je izobra\xc5\xbeena, odlo\xc4\x8dna in elegantna Rose v dru\xc5\xbeabnem \xc5\xbeivljenju o\xc4\x8deta, \xc5\xbeupanu Bostona, pogosto nadome\xc5\xa1\xc4\x8dala svojo mamo, ki je raje mirno skrbela za dom in \xc5\xa1tevilno dru\xc5\xbeino. "Josie" je umrla v starosti 98 let in 9 mesecev po atentatu na vnuka, predsednika ZDA, a ji je dru\xc5\xbeina ta tragi\xc4\x8dni dogodek zamol\xc4\x8dala._NEWLINE_Patrick, poro\xc4\x8den z Mary Augusto Hickley, h\xc4\x8derjo politika, je imel sina Josepha, diplomanta Harvarda, ki je \xc5\xbee v mladih letih pokazal poslovne in voditeljske sposobnosti, kupoval delnice ter pri 25-ih letih postal predsednik bostonske banke Columbia Trust Co. V sinovem imenu je Patrick zaprosil Fitza za Roseino roko, saj sta bila mladca zaljubljena, dvorjenje je trajalo kar 7 let. Fitz se je obotavljal, saj je upal, da bo h\xc4\x8dero omo\xc5\xbeil v kako \xc5\xa1e bogatej\xc5\xa1o dru\xc5\xbeino, s Patrickom pa sta bila tudi politi\xc4\x8dna konkurenta v stranki. Kon\xc4\x8dno pa je le privolil, da se Joseph in Rose vzameta.\n_START_SECTION_\nJoseph Kennedy, poslovni genij\n_START_PARAGRAPH_\n\xc4\x8ceprav je Joseph povsod dosegal uspehe, je le kratek \xc4\x8das ostal na istem mestu. Po treh letih dela na banki, je postal predsednik bostonske ladjedelnice, kjer je ostal dve leti, nato je presedlal k filmu in radiu. V desetih tednih je popolnoma reorganiziral veliko radijsko dru\xc5\xbebo Radio Corporation of America in pribli\xc5\xbeno toliko \xc4\x8dasa je potreboval za reorganizacijo filmske dru\xc5\xbebe Paramount. Najve\xc4\x8d pa se je ukvarjal z borznimi \xc5\xa1pekulacijami velikega obsega, zato je preselil dru\xc5\xbeino v New York, da je bil bli\xc5\xbee borzi. Obdr\xc5\xbeal je posest v Bostonu, za presti\xc5\xbe pa je kupil novi morski rezidenci \xe2\x80\x93 leta 1927 letno v Hyannis Portu, Massachusetts, ki velja za glavno domovanje dru\xc5\xbeine do danes in leta 1933 zimsko v Palm Beachu na Floridi._NEWLINE_Borzni zlom leta 1929 je zamajal ameri\xc5\xa1ke finance. A daljnovidni Kennedy je borzni\xc5\xa1tvo pravo\xc4\x8dasno za\xc4\x8dasno zapustil \xe2\x80\x93 potihoma prodal delnice, spravil gotovino in \xc4\x8dakal. Nato je za\xc4\x8del za gotovino po nizki vrednosti kupovati propadla podjetja. Za\xc4\x8del se je mo\xc4\x8dneje udejstvovati v politiki. Odlo\xc4\x8dil se je, da bo s svojim vplivom in denarjem podprl demokratskega predsedni\xc5\xa1kega kandidata Franklina D. Roosevelta, s katerim sta se sicer poznala in sodelovala \xc5\xbee v \xc4\x8dasu prve svetovne vojne. Med predsedni\xc5\xa1ko kampanjo leta 1932 je postal Kennedy njegov vodja propagande. Roosevelta je podprl tudi s knjigo, v kateri je razlo\xc5\xbeil, da brezpogojno podpira gospodarski program New Deal, ker lahko le ta re\xc5\xa1i ameri\xc5\xa1ko ekonomijo. Najpomembnej\xc5\xa1e to\xc4\x8dke tega programa so bila javna dela, ve\xc4\x8dji nadzor dr\xc5\xbeave nad gospodarstvom in financami ter ukinitev zlate podlage ameri\xc5\xa1kega dolarja. Kennedyju je bila pomembna informacija namera Roosevelta, da v primeru zmage ukine prohibicijo to\xc4\x8denja alkohola, kar je nameraval Kennedy hitro izkoristiti. V Evropi in Kanadi je nabavil velike koli\xc4\x8dine alkoholnih pija\xc4\x8d, vse spravil v kanadskih skladi\xc5\xa1\xc4\x8dih in na ladjah ter si od proizvajalcev alkohola izboril ekskluzivne pravice do prodaje v ZDA. Ko je bila prohibicija ukinjena, je bil prvi na ameri\xc5\xa1kem tr\xc5\xbei\xc5\xa1\xc4\x8de in zaslu\xc5\xbeil nove milijone. Nasprotniki so mu o\xc4\x8ditali, da je \xc5\xbee prej tihotapil alkohol, vendar mu niso mogli dokazati._NEWLINE_Predsednik Roosevelt je Kennedyja zaprosil, da postane \xc5\xa1ef komisije za borzo in res je leto in pol urejeval razmajane finance v dr\xc5\xbeavi. Na tem polo\xc5\xbeaju ga je doletela ironi\xc4\x8dna naloga, da je z zakonom prepovedal manipulacije z delnicami, s katerimi si je bil sam pridobil premo\xc5\xbeenje. Pri\xc4\x8dakoval je \xc5\xa1e pomembnej\xc5\xa1e politi\xc4\x8dno imenovanje. Posvetil se je tudi svoji \xc5\xa1tevilni dru\xc5\xbeini, saj se je bli\xc5\xbeal \xc4\x8das, da se za\xc4\x8dne uveljavljati nova generacija Kennedyjev.\n_START_SECTION_\nKennedyjev klan\n_START_PARAGRAPH_\nJoseph in Rose Kennedy sta bila blagoslovljena z otroki. Pri hi\xc5\xa1i jih je bilo devet \xe2\x80\x93 Joe, John, Rosemary, Kathleen, Eunice, Patricia, Robert, Jean, Edward. V nasprotju z resnim dedkom Patrickom, je bil dedek Fitz veselega zna\xc4\x8daja in se je zelo zanimal za svoje vnuke. Vodil jih je na izlete, igre rugbyja in ribolov. Bil je \xc5\xa1e politi\xc4\x8dno aktiven in doma pilil predvolilne govore za guvernerja Massachusettsa, ki jih je zavzeto poslu\xc5\xa1al takrat petletni John. Dedek ni postal guverner, mali John pa je dobil prve politi\xc4\x8dne lekcije._NEWLINE_Glava dru\xc5\xbeine Joseph P. Kennedy je vodil svojo veliko dru\xc5\xbeino kot ponosni plemenski poglavar. \xc4\x8ceprav so bili Kennedyji vneti katoliki, o\xc4\x8de svojih sinov ni po\xc5\xa1iljal v stroge katoli\xc5\xa1ke \xc5\xa1ole. Druga\xc4\x8de je bilo s h\xc4\x8derami, vse so srednje \xc5\xa1ole kon\xc4\x8dale v katoli\xc5\xa1kih dekli\xc5\xa1kih internatih._NEWLINE_Vso svojo energijo so Kennedyji - tesno povezana in razigrana dru\xc5\xbeina, vlagali v \xc5\xa1port in politiko. Vsi so bili tekmovalni in obo\xc5\xbeevali grobe igre z \xc5\xbeogo in jadranje. Najstarej\xc5\xa1i Joe je bil superioren na vseh podro\xc4\x8djih v \xc5\xa1oli, vsestranski \xc5\xa1portnik, rojen za vodjo in o\xc4\x8de je imel z njim velike na\xc4\x8drte, mlaj\xc5\xa1i sorojenci pa za vzgled. Izjemno borbena je bila Eunice, zato je o\xc4\x8de Joseph ve\xc4\x8dkrat rekel \xe2\x80\x93 \xc4\x8de bi bila mo\xc5\xa1ki, bi bila predsednik gotovo ona. John pa je bil od malega bolj plah, bolehen, povpre\xc4\x8den v \xc5\xa1oli in pri \xc5\xa1portu, le pri jadranju je u\xc5\xbeival. V srednji \xc5\xa1oli si je pri \xc5\xa1portu po\xc5\xa1kodoval \xc5\xa1e hrbtenico in kadar je moral po\xc4\x8divati, je veliko in rad bral (edini v dru\xc5\xbeini), \xc5\xa1e posebej o ameri\xc5\xa1ki zgodovini. Rosemary - Rosie, najlep\xc5\xa1a Kennedyjeva, je bila mentalno zaostala, neobvladljiva in o\xc4\x8de se je po posvetu z zdravniki (brez vednosti \xc5\xbeene) odlo\xc4\x8dil, da opravijo lobotomijo, ki pa \xc5\xbeal ni uspela. Tako od svojega 21. leta ni ve\xc4\x8d \xc5\xbeivela pri dru\xc5\xbeini, ampak v samostanu. Joe je \xc5\xbee bil na Harvardu, \xc4\x8dez dve leti \xc5\xa1e John na Princetonu. Zaradi bolezni \xe2\x80\x93 tokrat zlatenice \xe2\x80\x93 je prekinil \xc5\xa1olanje in kasneje nadaljeval na Harvardu. O\xc4\x8de Joseph pa je leta 1937 do\xc4\x8dakal mesto veleposlanika v Londonu. Z njim je od\xc5\xa1la vsa dru\xc5\xbeina, razen \xc5\xa1tudentov Joea in Johna. Potomec ubo\xc5\xbenih irskih kmetov, ki so be\xc5\xbeali z rodnega otoka zaradi nasilja angle\xc5\xa1ke aristokracije, je zdaj lahko obiskoval angle\xc5\xa1ki kraljevi dvor. Rose Kennedy je v spominih zapisala, da so bila to najbolj sre\xc4\x8dna leta dru\xc5\xbeine._NEWLINE_\xc5\xa0tevilni irski izseljenci so s seboj nesli mo\xc4\x8dno zamero Angle\xc5\xbeem zaradi (ne)ukrepanja angle\xc5\xa1ke vlade med irsko lakoto in so lakoto interpretirali kot genocid, ki so ga Angle\xc5\xbei zagre\xc5\xa1ili, da bi zmanj\xc5\xa1ali populacijo. Irski patriotizem se je samo \xc5\xa1e okrepil. Ustvarjanje irske diaspore ni samo spremenilo irske dru\xc5\xbeine, ki je svojo nacionalno identiteto raje ohranjala s katoli\xc5\xa1ko vero kot z gel\xc5\xa1\xc4\x8dino, temve\xc4\x8d je mo\xc4\x8dno vplivalo tudi na dr\xc5\xbeave, v katere so se Irci naselili. Danes 40 milijonov Ameri\xc4\x8danov trdi, da so irskega porekla._NEWLINE_Leta 1940 je veleposlanik Kennedy naredil veliko napako s svojim stali\xc5\xa1\xc4\x8dem do Nem\xc4\x8dije. Menil je, da je Hitlerjev vojni stroj premo\xc4\x8dan in bo Britanijo porazil. Zagovarjal je stali\xc5\xa1\xc4\x8de, da se ZDA ne smejo vme\xc5\xa1avati v evropsko politiko, vse dokler ne bo vojne konec in bo spet mo\xc4\x8d trgovati. To je povzro\xc4\x8dilo ogor\xc4\x8denje v V. Britaniji in veleposlanika so tiho umaknili iz Londona, predsednik Roosvelet pa je z njim prekinil vse stike. Osebne politi\xc4\x8dne kariere je bilo konec, zato se je realist Joseph osredoto\xc4\x8dil na bodo\xc4\x8do politi\xc4\x8dno kariero svojega najstarej\xc5\xa1ega sina. Joe je takrat vstopil v vojno letalstvo in se \xc5\xa1olal za pilota, John pa se je odlo\xc4\x8dil za mornarico in se izkazal v bojih na ju\xc5\xbenem Pacifiku, posebej pa ob hrabrem re\xc5\xa1evanju svoje posadke pri Solomonovih otokih, ko so jim njihov torpedni \xc4\x8doln PT-109 japonski ru\xc5\xa1ilci potopili._NEWLINE_Tudi Joe se je izkazal s pogumom. Bil je pilot bombnika in je od jeseni 1943 iskal nem\xc5\xa1ke podmornice v vodah okoli britanskega oto\xc4\x8dja. Poleti leta 1944 je prostovoljno sodeloval v drzni akciji \xe2\x80\x93 Operacija Afrodita. 12.8. so njegov bombnik liberator napolnili z devetimi tonami eksploziva. S kopilotom Wilfordom J. Willyjem, mornari\xc5\xa1kim letalskim poro\xc4\x8dnikom iz Forth Wortha v Teksasu, sta letalo dvignila v zrak, usmerila proti Franciji, aktivirala v\xc5\xbeigalnike za eksploziv, potem bi naj s padali izko\xc4\x8dila pred francosko obalo, sam bombnik pa bi proti kon\xc4\x8dnemu cilju - podzemnemu voja\xc5\xa1kemu kompleksu nem\xc5\xa1kih sil v Normandiji - vodilo drugo letalo z radijskimi valovi. Vendar je letalo iz neznanih razlogov pred\xc4\x8dasno eksplodiralo \xc5\xbee na za\xc4\x8detku Rokavskega preliva, oba pilota pa je raztrgalo na ko\xc5\xa1\xc4\x8dke._NEWLINE_Sledila je \xc5\xa1e ena tragedija \xe2\x80\x93 Kathleen Kennedy. Vedno vesela Kennedyjeva h\xc4\x8di se je v Veliki Britaniji zaljubila v Williama Cavendisha, markiza Hartingtona, dedi\xc4\x8da vojvode Devonshira - iz rodbine, ki je stoletja zvesto slu\xc5\xbeila britanski kroni. Med njima je bila razlika v veri \xe2\x80\x93 markiz je bil protestant in Kathleen katoli\xc4\x8danka. Vsak od njiju je hotel vztrajati pri svoji veroizpovedi in ne ena ne druga dru\xc5\xbeina nista bili navdu\xc5\xa1eni. Kathleen je ostala med vojno v Londonu, kjer je delala pri Rde\xc4\x8dem kri\xc5\xbeu. Leta 1943 sta se civilno in zaradi vojnega pomanjkanja skromno poro\xc4\x8dila, od njene dru\xc5\xbeine je pri\xc5\xa1el na poroko samo brat Joe. Mo\xc5\xbe je \xc5\xa1el v vojsko, mlada nevesta pa je avgusta, ob smrti brata Joeja, od\xc5\xa1la domov v ZDA, da bi bila pri dru\xc5\xbeini. Potem pa je dobila sporo\xc4\x8dilo, da je njen mo\xc5\xbe padel v pehotni bitki v Normandiji. Vrnila se je nazaj v Zdru\xc5\xbeeno kraljestvo, kjer jo je mo\xc5\xbeeva dru\xc5\xbeina sprejela kot svojo. Leta 1948, ko je stari Kennedy potoval po ju\xc5\xbeni Franciji, je h\xc4\x8di \xc5\xbeelela sre\xc4\x8dati o\xc4\x8deta. Sprejela je ponudbo prijatelja, grofa Petra Fitzwilliama, s katerim se je nameravala poro\xc4\x8diti, kot sopotnica v njegovem letalu, saj je ravno odhajal na poslovno potovanje v ju\xc5\xbeno Francijo. Rokavski preliv sta sre\xc4\x8dno preletela. Letalo je v nevihtni no\xc4\x8di tr\xc4\x8dilo v goro med Lyonom in Marseillom - blizu mesteca Privas. Nih\xc4\x8de ni pre\xc5\xbeivel. Od njene dru\xc5\xbeine je bil na pogrebu v Veliki Britaniji samo o\xc4\x8de Joseph._NEWLINE_Vsi Kennedyjevi sinovi so o\xc5\xbeenili \xc5\xbeene, ki so v dru\xc5\xbebi kotirale vi\xc5\xa1je od njih in s tem pridobivali dru\xc5\xbebeni ugled. \xc5\xbdene so morale biti predane mo\xc5\xbeevi karieri in imeti otroke. Vsi mo\xc5\xbeje od Kennedyjevih h\xc4\x8dera so morali sodelovati v dru\xc5\xbeinskih poslih. Nih\xc4\x8de ni bil finan\xc4\x8dno neodvisen in vsi so se pokoravali in polagali ra\xc4\x8dune despotskemu o\xc4\x8detu in tastu. In ob pogostih skupnih dru\xc5\xbeinskih ve\xc4\x8derjah jih je ta pokaral ali pohvalil.'